钦定古今图书集成/明伦汇编/氏族典/第159卷 > 《廖用贤尚友录》 > 韩暨
## 钦定古今图书集成/明伦汇编/氏族典/第159卷 > 《廖用贤尚友录》 > 韩暨

按《魏志韩暨传》：“暨字公至，南阳堵阳人也。同县豪右
陈茂谮暨父兄，几致大辟，暨阳不以为言，庸赁积资，
阴结死士，遂追呼，寻禽茂，以首祭父墓，由是显名。举
孝廉，司空辟，皆不就。乃变名姓，隐居避乱鲁阳山中，
避袁术命，召徙居山都之山。荆州牧刘表礼辟，遂遁
逃，南居孱陵界，所在见敬爱，而表深恨之。暨惧，应命”
除宜城长。太祖平荆州，辟为丞相士曹属。后迁乐陵
太守，徙监冶谒者，加司金都尉。文帝践阼，封宜城亭
侯。黄初七年，迁太常，进封南乡亭侯。在官八年，以疾
逊位。景初二年春，诏曰：“太中大夫韩暨，澡身浴德，志
节高絜，年逾八十，守道弥固，可谓纯笃，老而益劭者
也。其以暨为司徒。”夏四月薨，谥曰恭侯。子肇嗣。肇薨，
子邦嗣。